Title: ประกาศเจ้าพนักงานควบคุมการแลกเปลี่ยนเงิน เรื่อง การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน (ฉบับที่ 3)

ประกาศเจ้าพนักงานควบคุมการแลกเปลี่ยนเงิน

ประกาศเจ้าพนักงานควบคุมการแลกเปลี่ยนเงิน
เรื่อง
การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน
(ฉบับที่
๓)

อาศัยอำนาจตามความในข้อ ๑๖ และข้อ ๒๐ แห่งกฎกระทรวง
ฉบับที่ ๑๓ ออกตามความในพระราชบัญญัติควบคุมการแลกเปลี่ยนเงิน พุทธศักราช ๒๔๘๕ ซึ่งแก้ไขเพิ่มเติมโดยกฎกระทรวง
ฉบับที่ ๒๐ (พ.ศ. ๒๕๓๔) กฎกระทรวง ฉบับที่ ๒๑ (พ.ศ. ๒๕๓๙) กฎกระทรวง ฉบับที่ ๒๒ (พ.ศ.
๒๕๔๐) กฎกระทรวง ฉบับที่ ๒๓ (พ.ศ. ๒๕๔๑) ออกตามความในพระราชบัญญัติควบคุมการแลกเปลี่ยนเงิน
พุทธศักราช ๒๔๘๕ และข้อ ๑๔ แห่งประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต
ลงวันที่ ๓๑ มีนาคม พ.ศ. ๒๕๔๗ เจ้าพนักงานออกประกาศไว้ ดังต่อไปนี้

ข้อ ๑  ให้ยกเลิกความในข้อ ๒๓ ของประกาศเจ้าพนักงานควบคุมการแลกเปลี่ยนเงิน
เรื่อง การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน ลงวันที่ ๓๑ มีนาคม
๒๕๔๗ และให้ใช้ความต่อไปนี้แทน
ข้อ ๒๓ บุคคลใดขอฝากเงินตราต่างประเทศกับนิติบุคคลรับอนุญาต
ให้นิติบุคคลรับอนุญาตเรียกให้บุคคลนั้นยื่นแบบตามที่กำหนดในข้อ ๔๔ และปฏิบัติให้ถูกต้องครบถ้วนตามหลักเกณฑ์
วิธีการ เงื่อนไข และวงเงิน ดังต่อไปนี้
(๑)  เงินตราต่างประเทศที่ฝากต้องเป็นเงินอันเกิดจากแหล่งเงินได้ในต่างประเทศ
(๒)  ผู้ฝากเงินตราต่างประเทศต้องยื่นเอกสารแสดงภาระผูกพันที่จะต้องชำระเงินตราต่างประเทศให้แก่บุคคลในต่างประเทศหรือนิติบุคคลรับอนุญาตภายใน
๓ เดือน นับแต่วันที่ฝากเงินตราต่างประเทศนั้น ทั้งนี้ เจ้าพนักงานยกเว้นให้ผู้ฝากเงินตราต่างประเทศยื่นเอกสารแสดงภาระผูกพันที่จะต้องชำระเงินตราต่างประเทศให้แก่บุคคลในต่างประเทศ
หรือนิติบุคคลรับอนุญาตเกิน ๓ เดือนแต่ไม่เกิน ๖ เดือน นับแต่วันที่ฝากเงินตราต่างประเทศนั้น
และให้ฝากได้ไม่เกินจำนวนตามภาระผูกพันที่ต้องชำระเป็นเงินตราต่างประเทศภายในกำหนดเวลาดังกล่าว
โดยภาระผูกพันที่กล่าว ให้หมายรวมถึงภาระผูกพันของตนและของธุรกิจในเครือ และยื่นหลักฐานการเป็นธุรกิจในเครือด้วยในกรณีที่เป็นภาระผูกพันของธุรกิจในเครือ
(๓)  เงินฝากเงินตราต่างประเทศรวมทุกสกุลและทุกบัญชี
ต้องมียอดคงเหลือไม่เกิน ๕๐๐,๐๐๐
ดอลลาร์สหรัฐอเมริกาหรือเทียบเท่าตามอัตราตลาด สำหรับบุคคลธรรมดา หรือ ๕ ล้านดอลลาร์สหรัฐอเมริกา
หรือเทียบเท่าตามอัตราตลาด สำหรับนิติบุคคล ทั้งนี้ เจ้าพนักงานยกเว้นให้นิติบุคคลมียอดคงเหลือในบัญชีรวมทุกสกุลและทุกบัญชีเกิน
๕ ล้านดอลลาร์สหรัฐอเมริกาหรือเทียบเท่าตามอัตราตลาด แต่ไม่เกิน ๕๐ ล้านดอลลาร์สหรัฐอเมริกาหรือเทียบเท่าตามอัตราตลาดได้
(๔)  ให้ผู้ฝากแต่ละรายฝากเงินสดได้ไม่เกินวันละ
๑๐,๐๐๐ ดอลลาร์สหรัฐอเมริกาหรือเทียบเท่าตามอัตราตลาด เว้นแต่ผู้ฝากนั้นจะได้รับอนุญาตให้ประกอบธุรกิจเกี่ยวกับเงินตราต่างประเทศ
ทั้งนี้ ให้องค์การของรัฐ องค์การของรัฐบาล และรัฐวิสาหกิจของประเทศไทย
รวมทั้งข้าราชการที่ปฏิบัติงานในต่างประเทศได้รับการยกเว้นไม่ต้องปฏิบัติตามเงื่อนไขใน
(๒) ถึง (๔)

ข้อ ๒[๑]
 ประกาศฉบับนี้ให้ใช้บังคับตั้งแต่วันที่ ๑๐
พฤษภาคม พ.ศ. ๒๕๔๙ เป็นต้นไป

ประกาศ
ณ วันที่ ๑๐ พฤษภาคม พ.ศ. ๒๕๔๙
นิตยา
พิบูลย์รัตนกิจ
เจ้าพนักงานควบคุมการแลกเปลี่ยนเงิน

นันทนา/ผู้จัดทำ
๒  สิงหาคม  ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๘๐ ง/หน้า ๔๕/๒๕ กรกฎาคม ๒๕๔๙